PATVIRTINTA

Vilniaus Jono Pauliaus II progimnazijos

direktoriaus 2023 m. rugsėjo 28 d.

įsakymu Nr.1.4./V-120

**VILNIAUS JONO PAULIAUS II PROGIMNAZIJOS**

**MOKINIŲ ATLEIDIMO NUO DAILĖS, MUZIKOS IR FIZINIO UGDYMO PAMOKŲ TVARKOS APRAŠAS**

1. Vilniaus Jono Pauliaus II progimnazijos mokinių atleidimo nuo dailės, muzikos, ir fizinio ugdymo pamokų tvarkos aprašas parengtas vadovaujantis Vilniaus Jono Pauliaus II progimnazijos 2023–2024 ir 2024–2025 mokslo metų pradinio ugdymo ir pagrindinio ugdymo I dalies programų ugdymo planu, patvirtintu Vilniaus Jono Pauliaus II progimnazijos direktoriaus 2023 m. rugpjūčio 31 d. įsakymu Nr. 1.4./V-100.
2. Nuo dailės, muzikos, fizinio ugdymo dalies pamokų gali būti atleidžiami 1–8 klasių mokiniai, jei jie mokosi formalųjį švietimą papildančio ugdymo ar neformaliojo vaikų švietimo programą (muzikos, dailės, menų, sporto ir kitas), kurios turinys yra artimas ar tapatus dalyko bendrajai programai, arba kai mokinys yra nacionalinių ar tarptautinių olimpiadų einamaisiais mokslo metais prizinės vietos laimėtojas.
3. Sprendimas priimamas dalyko, nuo kurio dalies (70 procentų) pamokų mokinys atleidžiamas, mokytojui susipažinus su formalųjį švietimą papildančio ugdymo ar neformaliojo vaikų švietimo programų turiniu. Šių programų turinys turi derėti su bendrųjų programų turiniu.
4. Tėvai (globėjai) klasės vadovui arba dalyko mokytojui iki rugsėjo mėnesio pabaigos pateikia:
4.1. nustatytos formos prašymą (Priedas 1);
4.2. pažymą apie mokinio mokymąsi dailės, muzikos, meno, sporto mokykloje;
4.3. neformaliojo vaikų švietimo programos, pagal kurią mokosi, turinį.
5. Atleidžiamų mokinių sąrašus klasių vadovai ar dalykų mokytojai suderinus su kuruojančia pavaduotoja pateikia direktoriui iki einamųjų mokslo metų spalio 1 d. Direktorius rengia ir tvirtina įsakymą dėl mokinių atleidimo nuo dailės, muzikos, fizinio ugdymo pamokų.
6. Jei mokiniai pagal neformaliojo švietimo programas pradėjo mokytis I pusmečio metu, tėvai gali teikti prašymą dėl atleidimo nuo pamokų II pusmetį pirmąją II pusmečio savaitę.
7. Mokinių tėvų (globėjų) prašymus, pažymas ir programas saugo klasių vadovai iki mokslo metų pabaigos.
8. 1–4 klasių mokiniai atleidžiami nuo dalies meninio ugdymo (dailės ir technologijų, muzikos, šokio) ir/ar fizinio ugdymo pamokų, jei pagal tvarkaraštį pamoka yra pirma arba paskutinė.
9. 5–8 klasių mokiniai atleidžiami nuo dalies dailės, muzikos, fizinio ugdymo pamokų, nepriklausomai nuo pamokos laiko.
10. Už atleistų nuo pamokų mokinių saugumą pirmos ir paskutinės pamokų metu atsako tėvai.
11. Tais atvejais, kai atleistam nuo dailės, muzikos ar fizinio ugdymo mokiniui pamoka nėra pirma ar paskutinė, dalyko mokytojas sudaro mokiniui galimybę užsiimti mokymosi ar kitokia saviugdos veikla. Mokinys privalo būti mokytojo nurodytoje erdvėje, laikytis mokinio elgesio taisyklių. Mokiniui savavališkai pasišalinus iš nurodytos vietos žymima „n“, atsakomybė už vaiko saugumą tenka mokinio tėvams.
12. Dalyko (dailės, muzikos, fizinio ugdymo) mokytojas pusmečio pradžioje pateikia atsiskaitymo užduotis ir suderina atsiskaitymo grafiką.
13. Mokinys, atleistas nuo fizinio ugdymo pamokų, ne vėliau kaip paskutinę kiekvieno mėnesio pamoką atsiskaito už dalyko programos įsisavinimą pagal mokytojo pateiktas užduotis ir įvertinamas pažymiu.
14. Mokinys, atleistas nuo dailės pamokų, atlieka 3-4 kūrybines užduotis ir jas atsiskaito pusmečio pabaigoje, įvertinamas pažymiu.
15. Mokinys, atleistas nuo muzikos pamokų, atlieka 1 užduotį per mėnesį ir atsiskaito kiekvieno mėnesio pabaigoje pagal mokytojo pateiktas užduotis ir įvertinamas pažymiu.
16. Likus mėnesiui iki pusmečio pabaigos mokinys privalo dailės, muzikos ar fizinio ugdymo mokytojui pristatyti pažymą iš savo dailės, muzikos, meno mokyklos mokytojo ar sporto mokyklos trenerio apie užsiėmimų lankomumą ir pasiekimus (Priedai 2-4).
17. Mokiniui, pažeidusiam mokytojo nurodymus, nesilaikančiam mokinio elgesio taisyklių, atleidimas nuo pamokų gali būti atšaukiamas. Tokiu atveju mokinys turi lankyti dalyko pamokas iki mokslo metų pabaigos.
18. Mokiniui, kuris atstovauja progimnazijai varžybose, konkursuose, olimpiadose per atostogas, savaitgalio ar švenčių dienomis, tos dienos įskaitomos į mokinio ugdymosi dienų skaičių. Mokinio tėvų (globėjų) prašymu poilsio dienos gali būti nukeliamos į artimiausias darbo dienas.
19. Mokiniui, kuris dalyvauja šalies ir tarptautinėse olimpiadose, varžybose, gali būti suteikiamas laikas joms pasiruošti. Šis laikas įskaitomas į ugdymosi dienų skaičių.

PRIDEDAMA:

* Prašymo dėl atleidimo nuo pamokos forma (Priedas 1)
* Dailės pasiekimų vertinimo forma (Priedas 2)
* Muzikos pasiekimų vertinimo forma (Priedas 3)
* Fizinio ugdymo pasiekimų vertinimo forma (Priedas 4)